Odluka o komunalnom doprinosu Grada Zadra stupila je na snagu 31. siječnja 2019. godine. Od dana stupanja Odluke do danas došlo je do izmjena u pozitivnopravnim propisima koje imaju direktnu refleksiju na istu.

Hrvatski sabor je 13. svibnja 2022. donio Zakon o uvođenju eura kao službene valute u Republici Hrvatskoj (Narodne novine broj 57/22, 88/22) (dalje u tekstu Zakon o uvođenju eura) kao krovni akt koji usmjerava cjelokupan proces zamjene kune eurom. Navedeni Zakon sadrži glavne odrednice vezane uz postupak uvođenja eura kao službene valute u Republici Hrvatskoj, uključujući i prilagodbe koje trebaju provesti svi subjekti opće države uključujući i JLS, tako da je primarni razlog izmjena Odluke o komunalnom doprinosu upravo zamjena valute, na način prikazan u tekstu slijedećih Izmjena i dopuna uz zaokruživanje na najbliži okrugli iznos poradi lakšeg obračuna.

Zakonom o unapređenju poduzetničke infrastrukture (Narodne novine broj 93/13, 114/13, 41/14, 57/18, 138/21) određeno je da je cilj i svrha unapređenja poduzetničke infrastrukture stvaranje u potpunosti infrastrukturno opremljenih poduzetničkih područja. Na administrativnom području Grada Zadra uspostavlja se Poslovna zona Crno, za potrebe upravljanja kojom je Inovativni Zadar d.o.o. izradio Studiju modela uspostavljanja i upravljanja kojom je predstavljen koncept poticajnih mjera za investicijske projekte sukladno odredbama Zakona o poticanju ulaganja, među kojima je i mjera umanjenja komunalnog doprinosa za gradnju unutar područja Zone koja je predložena temeljem usporedbe s ostalim konkurentskim zonama i već izrađenim dokumentima. Koncept za primjenu navedene mjere predložen Studijom u potpunosti je prihvaćen Izmjenama i dopunama Odluke. Usvajajući takav koncept uočeno je da poticajna mjera za izgradnju hotela s pet zvjezdica predviđena odredbom članka 6. stavak 7. Odluke o komunalnom doprinosu Grada Zadra kojom je predviđen popust od 20 % na utvrđen iznos komunalnog doprinosa, nije rezultirala povećanjem hotelskih kapaciteta takvog tipa te se ovim Izmjenama i dopunama predviđen popust povećava na 80% i proširuje i na hotele s 4 zvjezdice.

Preostale izmjene kojima se jasno određuje da je javni interes za izgradnjom određenog objekta jedinstveni element kojim se omogućuje ostvarenje prava na oslobađanje od plaćanja komunalnog doprinosa rezultat su usvajanja preporuke Državnog ureda za reviziju usmjerene na osiguranje jednake mogućnosti ostvarenja tog prava za sve obveznike.